b'\n_START_ARTICLE_\nRon Francis\n_START_SECTION_\nUra\n_START_PARAGRAPH_\nFrancis varattiin NHL:n varaustilaisuuden ensimm\xc3\xa4isell\xc3\xa4 kierroksella numerolla nelj\xc3\xa4 Hartford Whalersiin vuonna 1981. Muutaman vuoden j\xc3\xa4lkeen h\xc3\xa4net siirrettiin kesken kauden 1990\xe2\x80\x931991 Pittsburgh Penguinsiin, jossa h\xc3\xa4n p\xc3\xa4\xc3\xa4si pelaamaan yhdess\xc3\xa4 Mario Lemieuxin ja Jarom\xc3\xadr J\xc3\xa1grin kanssa. H\xc3\xa4n oli mukana voittamassa Penguinsin molemmat mestaruudet vuosina 1991 ja 1992. Ne j\xc3\xa4iv\xc3\xa4t Francisin uran ainoiksi Stanley Cup\xc2\xa0-voitoiksi. Kaudelle 1998\xe2\x80\x931999 Francis siirtyi Carolina Hurricanesiin, miss\xc3\xa4 h\xc3\xa4nest\xc3\xa4 tuli joukkueen kapteeni. H\xc3\xa4nen parhaaksi saavutuksekseen j\xc3\xa4i Hurricanesin johdattaminen aina Stanley Cup\xc2\xa0-loppuotteluihin asti, joissa se h\xc3\xa4visi Detroit Red Wingssille. Hurricanes siirsi Francisin maaliskuussa 2004 Toronto Maple Leafsiin, jossa t\xc3\xa4m\xc3\xa4 pelasi uransa loppuun asti. H\xc3\xa4n lopetti uransa juuri ennen kautta 2005\xe2\x80\x932006._NEWLINE_Uransa aikana Francis antoi kaikkiaan 1\xc2\xa0249 sy\xc3\xb6tt\xc3\xb6pistett\xc3\xa4, mik\xc3\xa4 on Wayne Gretzkyn j\xc3\xa4lkeen historian toiseksi eniten. H\xc3\xa4n teki my\xc3\xb6s 549 maalia ja ker\xc3\xa4si viidenneksi eniten pisteit\xc3\xa4 NHL:n historian aikana (1\xc2\xa0798). Francis on my\xc3\xb6s pelannut kolmanneksi eniten otteluja (1\xc2\xa0731). Francisin uran paras NHL-kausi sattui kaudelle 1995\xe2\x80\x931996, jolloin h\xc3\xa4n teki 119 pistett\xc3\xa4, joista sy\xc3\xb6tt\xc3\xb6pisteit\xc3\xa4 oli kaikkiaan 92.'